CELOSLOVENSKÝ ASTRONOMICKÝ SEMINÁR PRE UČITEĽOV – 2007              Tatranská Lomnica, 4. - 6. októbra 2007 

Astronomický seminár pre učiteľov 2007
   
Pracovníci Astronomického ústavu SAV v Tatranskej Lomnici v rámci projektu Agentúry pre podporu výskumu a vývoja APVV LPP-0146 "Stretnutia s vesmírom" pripravili v dňoch 4. - 6. októbra 2007 pre učiteľov základných a stredných škôl  prvý zo série troch celoslovenských astronomických seminárov. 
Podujatie bolo pripravané pre tých učiteľov základných a stredných škôl, ktorí prejavili svoj záujem rozšíriť si svoje astronomické vedomosti. Organizátori seminára sa ocitli v neľahkej situácii pretože boli nútení urobiť výber 60-ich účastníkov z celkového počtu 141 prihlásených. Záujem o seminár organizátorov naozaj potešil. Vybraní účastníci prišli z rôznych kútov Slovennska a z rôznych typov škôl. Zo žiadnej školy nebolo možné pozvať dvoch učiteľov.
V tomto roku sa seminár konal v rámci podujatí k celosvetovému Medzinárodnému heliofyzikálnemu roku 2007, keď si pripomíname výročie vypustenia prvej umelej družice Zeme – Sputnika 1. Táto družica bola vypustená práve v deň začiatku seminára – ale pred 50 rokmi, a svojim “pípaním” ohlásila začiatok éry dobývania kozmu. 
Na seminári odzneli prehľadové, 80-minútové prednášky o Slnku – dr. A. Kučera (AsÚ SAV), o globálnych klimatickych zmenách na Zemi – dr. A. Pribullová (GfÚ SAV), o zmenách v delení Slnečnej sústavy – doc. dr. J. Svoreň (AsÚ SAV), o meteoritoch – prof. dr. V. Porubčan (AsÚ SAV), o planétach v iných hviezdnych sústavach – dr. T. Pribulla (AsÚ SAV) ale i kratšie prednášky o slovenskej slnečnej astrofyziky pred 101 rokmi – dr. J. Rybák (AsÚ SAV) či o tom, ako by sa dal na školách pripraviť svojpomocne ďalekohľad pre každého žiaka – Mgr. V. Karlovský (HaP Hlohovec). 
Seminár sa konal v zasadačke hlavnej budovy Astronomického ústavu SAV na Starolesnianskych lúkach pri Tatranskej Lomnici a účastníci boli ubytovaní v neďalekom Kongresovom centre ACADEMIA. Inak hladkému priebehu podujatia bšak počasie v rozhodujúcej chvíli podujatiu neprialo – výdatne pršalo práve keď bola v programe účasť na pozorovaniach v Starej Lesnej. Ani to však učiteľky a učiteľov neodradilo od dobrodružnej nočnej návštevy pozorovacieho pavilónu AsÚ.
Všetci účastníci seminára obdržia onedlho CD nosič s prednáškami, ktoré budú prednesené na seminári, ako i zborník prednášok zo seminára. Seminár  poskytne takto účastníkom nielen nové poznatky o vesmíre ale pomôže im i v ich  pedagogickej praxi pri výuke astronómie na školách. Podrobnosti o seminári ako i viacero fotografií z priebehu podujatia je možné nájsť na web adrese seminára:  http://www.astro.sk/~choc/open/07_casu/str/ .Tam sú k dispozícii záujemcom i prezentačné súbory jednotlivých prednášok.
Tých, ktorí ľutujú že sa o tomto podujaí nedozvedeli včas iste poteší, že organizátorov čaká pripraviť ešte dve takéto podujatia v roku 2008 a 2009. Určite ich však budú pripravovať radi – podľa ohlasu i vyplnených dotazníkov sa podujatie páčilo a prinieslo osoh všetkým účastníkov. Prihlásiť sa na seminár, ktorý bude 2.-4. októbra 2008 sa bude dať už v apríli 2008 a uzávierka prihlášok bude 16. septembra 2008. Podrobné informácie budú zverejnené na web stránke AsÚ SAV v apríli 2008. 
Ešte dôležitá informácia na záver - všetky náklady boli účastníkom seminára plne hradené projektom Agentúry pre podporu výskumu a vývoja APVV LPP-0146 "Stretnutia s vesmírom" a seminár bol podporený i Astronomickým ústavom SAV v Tatranskej Lomnici.

Za organizátorov seminára: 
RNDr. Ján Rybák, PhD.,
Astronomický ústav SAV, 059 60 Tatranská Lomnica
tel. 052/7879156 – kancelária, 052/7879156 – spojovateľka 
email: rybak@astro.sk

Tatranská Lomnica, 18. 10. 2007

Texty k obrázkom:
CASU_07_ucastnici_panorama.jpg – účastníčky a účastníci seminára pred Kongresovým centrom  ACADEMIA v Starej Lesnej. 
CASU_07_rusin_ucastnici_panorama.jpg – Dr. V. Rušin otvára seminár – zasadačka AsÚ úplne plná.
CASU_07_svoren_ucastnici_panorama.jpg  - Doc. Dr. Svoreň prednáša o tom, prečo máme v Slnečnej sústave zas len 8 planét.

Foto: P. Bendík